Sanger wat dood vryspring, bring hulde aan ontslape paDeWet Meiring bring hulde aan sy pa met sy jongste snit. (Foto verskaf) Byna 27 jaar later onthou die sanger DeWet Meiring steeds die visioen wat hy gehad het terwyl hy in ŉ koma was: Daar was reuse-engele van tussen ses en sewe voet, wat opgevaar het na die hemel. Die engele was soos soldate aangetrek met gepantserde oorlogsdrag en het lofliedere gesing. “God het vorentoe gebuig en die soldate het soos bye teenoor Sy grootheid gelyk. Ek kon net die oneindige liefde in Sy oë sien toe hy gesê het: ‘Ek het jou sien spartel in jou bloed, staan op en leef voort.’ Net ná dit het ek wakker geword uit die koma,” vertel DeWet. Hy was in 1996 in ŉ ernstige motorongeluk in Kaapstad. Sy skedel was gebreek en sy gesig vergruis. By die hospitaal is hy ná twee dae breindood verklaar en sy geliefdes het op die finale oproep van dokters gewag. Tog, ná drie weke in die intensiewe sorgeenheid, maande in die hospitaal en konstruktiewe chirurgie is hy wel uiteindelik huis toe gestuur. “Ek het nooit ’n musiekloopbaan oorweeg nie, maar iets het soos ’n kanker aan my gevreet, iets wat my aangekla het: Ek moes my storie met mense deel. “Ek was nooit iemand wat ’n pastoor of prediker sou kon wees nie. Ek het vir God vir ’n teken gevra. Ek het ’n musiekwinkel binnegestap en ’n weldoener het die kitaar vir my gekoop. Ek het in daardie stadium nog nooit eers ’n noot op die kitaar gedruk nie.” DeWet het kort daarna begin om sangers se liedjies te ontleed om sodoende die styl van liedjieskryf te verstaan en het homself leer kitaar speel. Gedurende 2011, nadat ’n medesanger, Jacques G, hom gevra het om by sy CD-bekendstelling ’n paar liedjies te sing, het sy paaie met dié van die sanger en liedjieskrywer, Warren Elliott, gekruis. So is DeWet – sy regte naam is eintlik Sean – die sanger in 2012 gebore en het hy op die verhoog, tussen mense, sy musiek en storie begin deel. DeWet Meiring kuier in die FAK se liedjietuin. (Foto: Facebook) Hy kon nog altyd maklik oor die gebeure in sy lewe gesels, of eerder sing. Om liedjies te skryf het so natuurlik soos die vloei van ’n waterstroom gekom, maar om ’n liedjie oor sy pa se kort stryd teen maag- en beenkanker te skryf, was vir hom bitter ink om sy pen in te doop. Ná sewe jaar van trane, rou en pyn het die snit, “Wat is ’n man dan sonder ’n pa?”, uiteindelik op papier vorm aangeneem en in Februarie vanjaar was DeWet uiteindelik ook gereed om dié liedjie met sy aanhangers en ondersteuners te deel. “My pa is op 26 Oktober 2015 – vyf dae voor my troudag – ná ’n kort siekbed oorlede. Ek het gesukkel om woorde vir dié liedjie te vind, want elke keer as ek begin skryf het, het die hartseer en herinneringe van sy stryd teruggekeer.” Nadat die woorde op papier begin sin maak het, het hy dit by die musiekvervaardiger, sanger en realiteitsster, Ernie Bates, se ateljee opgeneem. “Dit was baie emosioneel,” vertel hy oor die proses. Die eindresultaat is ’n country-popgedrewe volwasse kontemporêre snit wat hy aan sy beste vriend, vertroueling en pa opgedra het. Dié persoon wat hom altyd met raad en daad bygestaan het. Hy sing dat daar nou ’n groot leemte in sy lewe is, want “’n man is niks sonder sy pa nie.” DeWet is in Beaufort-Wes gebore, maar het sy laer- en hoërskoolloopbaan in Kaapstad voltooi. Ná al die jare in die Kaap het hy, sowat sewe jaar gelede, na Nigel in die Oos-Rand verhuis. “Ek glo Gauteng bied meer musiek- en optredegeleenthede vir ’n sanger en musikant.” Hy het al saam met bekende sangers soos Manie Jackson, Wynand en Cheree Strydom, Pierre Rossouw, Stephan Visagie, Hugo Nieuwoudt, Wynand Windpomp, Maroela Boom, Cordelia, Warren Elliott, Desmond Wells, Gert Koevert en Dirk van der Westhuizen opgetree. Hy beskryf homself as ’n persoon met ’n omgeehart wat sy behoeftes altyd tweede sal stel. Dit is ook waarom hy al ’n hele paar jaar die Kankervereniging van Suid-Afrika (Kansa) ondersteun. Hy is ook ’n ambassadeur vir die Hartpompstigting, ’n organisasie wat kinders met hartdefekte help. “Wat is ’n man dan sonder ’n pa?” is ’n lekkerluister-snit en DeWet hoop elkeen wat ook al ’n pa verloor het, sal hierby aanklank vind. Luister hier na die liedjie: